google/wiki40b huggingface dataset:
Naturstein

Naturstein benyttes om alle forekomster av bergarter som benyttes til oppdeling i plater, blokker eller andre emner og brukes som bygnings-, fasade- og prydstein hvor bergartens estetiske kvaliteter kommer fremfor tekniske egenskaper. Det benyttes gjerne en videre inndeling i tre hovedgrupper:
Blokkstein er massive bergarter (slik som granitt, larvikitt, marmor, kleberstein) som sages eller splittes ut av fjellet i form av rektangulære blokker, som igjen sages eller splittes opp til mindre plater i fabrikker. 
Skifer er bergarter som har en naturlig kløv, definert ved konsentrasjoner av glimmermineraler som bergarten kan splittes langs til plater. 
Murestein er betegnelsen på rå blokker og emner som fremkommer ved sprengning i mange typer bergarter og benyttes til tørrmuring og forblending. 
Foruten bergartenes utseende avgjøres også pris og attraktivitet i det globale markedet av bergartens unikhet og til en viss grad tekniske egenskaper. 
For blokkstein er det store forskjeller i pris mellom, i verdenssammenheng, unike og ikke-unike bergarter. For Norges del er det kun de mest unike bergartstypene som er konkurransedyktige i det internasjonale blokksteinsmarkedet. Dette gjelder også til en viss grad skifer, men her spiller teknisk kvalitet og holdbarhet en større rolle. For murestein og rustikt utseende heller er utseende i ferdig mur eller forblending av en viss betydning, men transport er mer avgjørende. Korttransportert murestein vil være billigere.
Birmingham City Ladies FC

Birmingham City Women Football Club (grunnlagt 1968) er en engelsk fotballklubb for kvinner som har gjort det godt i toppserien og vunnet cup.
De spilte i regionale ligaer på 70-tallet, nådde semifinalen i FA Women's Cup i 1974 og 1988.  Så nådde de FA Women's Premier League i 2002 og finalen i FA Women's Premier League Cup (ligacupen) samme året, men de tapte 7–1 for Fulham LFC. De har holdt seg i toppdivisjonen, som fra 2011 heter FA Women's Super League der de fikk sølv to år på rad og deltakelse i Mesterligaen i fotball for kvinner med semifinalen i 2014.  FA-cupen vant de i 2012 mot Chelsea LFC. I 2016 er de slått sammen med herreklubben Birmingham City FC og norske Andrine Hegerberg fikk jobb her. I 2017 var de sjanseløse i cupfinalen mot Manchester City.
Diktafon

En diktafon er en dikteringsmaskin for innspilling og avspilling av lyd. Diktafon brukes i mange yrkessammenhenger, eksempelvis blant helsepersonell, forskere, journalister, sekretærer og studenter. Ordet diktafon kommer av produktet Dictaphone, som fra 1888 ble produsert av Alexander Graham Bells selskap Volta Graphophone Company. I ettertid har produktet blitt synonymt med fabrikatet.

Historie og utvikling

Thomas Edison oppfant fonografen, den første innretningen for lydopptak i 1877. Fonografen graverte inn lyden i en sylinder kledd med tinnfolie. På Bells Dictaphone ble det i stedet benyttet sylindere av bivoks. Voksrullene var mer slitesterke enn tinnfolien. Derfor ble Bells innretning mer suksessfull enn Edisons første fonograf. Thomas Edison forsøkte i midlertid å få en større markedsandel, ved å videreutvikle produktet. Kort tid etter lanserte han sin Ediphone.
Utviklingen av diktafoner ble særlig drevet fram under 2. verdenskrig, da behovet for større kapasitet og sikrere innspilling og avspilling var stort. Det ble etter hvert tatt i bruk magnetiske bånd. I Løpet av 1980-tallet var kassett og mikro-kassett utbredt som diktafon-innretninger. Diktafonene ble etterhvert mindre og mer portable. Fra 1990-tallet ble digital datalagringsteknologi billig og tilgjengelig nok til bruk i diktafoner. I dag finnes diktafoner som små batteridrevne innretninger som lagrer lyd på mp3-filer. Mange smart-telefoner har innebygd diktafon.

Etymologi

Ordet diktafon kommer av latin - dikta (det som er diktert), og gresk – fon (lyd).
Starrfly

Utseende

Et ganske lite (vingespenn 22 – 26 mm), kraftig bygd nattfly. Forvingen er vanligvis ensfarget brunrød til brungul, men kan ha mørke lengdestreker i den bakre delen. Bakvingen er lysgrå.

Levevis

Arten lever på myrer og andre fuktige steder. Larvene lever inne i stengelen på ulike starr-arter (Carex spp.). De voksne sommerfuglene flyr i august – september.

Utbredelse

Starrflyet finnes over det meste av Europa. I Norge er den utbredt langs kysten nordover til Hordaland.
Catholic University of America

Campus

CUAs campus ligger i bydelen Brookland i det nordøstre Washington, DC, ca. 5 km nord for kongressbygningen, og dekker nesten en kvadratkilometer. (i 2004 kjøpte universitetet et større tilgrensende område med tanke på eventuell senere utbygning.)
Området har 55 større bygninger, i romansk eller moderne byggestil. Edward J. Pryzbyla University Center ble åpnet våren 2003, og har studentkantine, universitetsbokhandel,studentorganisasjonnes kontorer, et stort ballroom, et lite supermarked og andre studenttjenester. John K. Mullen Library ble renovert i 2004, og rommer både universitetets hovedbibliotek og en rekke spesialbiblioteker.
CUAs juridiske fakultet, Columbus School of Law, er også på campus og opererer som en nokså atskilt enhet med egne studenttjenester, eget bibliotek, eget kapell, og annet. Tilgrensende CUAs campus ligger store studiehus tilhørende dominikanerordenen og oblatene, og dessuten Theological College, som er et nasjonale presteseminar for den amerikanske katolske kirke.
Det er mange dormitorier i og nær campus, og tre nye er under planlegging i 2007.
En rekke viktige katolske institutter er i umiddelbar nærhet, som for eksempel Pope John Paul II Cultural Center, et stort fransiskanerkloster, Trinity University og den amerikanske katolske bispekonferansens kontoranlegg og møtelokaler.
Kaarst

Kaarst er en by i den tyske delstaten Nordrhein-Westfalen vest for Düsseldorf. Byen har 42 193 innbyggere.
Galleria Borghese

Galleria Borghese er et kunstmuseum beliggende i Villa Borghese i Roma, Italia.
Galleria Borghese huser en anselig samling med verker av blant annet Leonardo da Vinci, Rafael, Tizian, Caravaggio, Bernini og Rubens.
Emil Forsberg

GIF Sundsvall

Forsberg startet karrieren i GIF Sundsvall, og ble en del av førstelaget fra 2009. Etter en kort utlånsperiode til Medskogsbron BK, som spilte i femte nivå i Sverige, hvor Forsberg scoret to mål første kampen, ble han hentet tilbake til GIF Sundsvall. Forsberg spilte flere kamper i sin første sesong for klubbens A-lag, og startet fast i 2010-sosongen, hvor han spilte 30 av 30 kamper. Forsberg var med på ett opprykk til Allsvenskan, hvor han scoret seks mål på tretti kamper, før GIF Sundsvall rykket ned etter å ha tapt playoff om plassen i Allsvenskan.

Malmö FF

Den 10. desember 2012 ble Forberg presentert som Malmö FF-spiller. Offisielt ble han en del av klubben 1. januar 2013, da overgangsvinduet ble åpnet i Sverige. Forsberg har signert en kontrakt på fire år med klubben.

Landslaget

Han ble tatt ut i Sveriges EM-tropp til EM i Frankrike 2016.
Han ble tatt ut i Sveriges tropp til VM i fotball 2018 i Russland.

Privat

Emil Forsberg er tredje generasjon Allsvenskan-spiller i sin familie, da både hans far Leif Forsberg, og hans farfar Lennart Forsberg, har spilt på øverste nivå i Sverige.
Yoann Gourcuff

Landslag

Den 20. august 2008 debuterte han for Frankrike i en treningskamp mot Sverige. 
Den 11. oktober 2008 scorte han sitt første mål for Frankrike i en kamp mot Romania
Skjoldbord

En skjoldbord, eller bare bord (engelsk og fransk Bordure, tysk Bord), er en figur som brukes i våpenskjold. Skjoldborden er en bred stripe som går langs alle skjoldets sidekanter. Ofte regnes skjoldborden som en såkalt heroldsfigur på grunn av sin geometriske form.
Skjoldbord finnes i våpenskjold fra heraldikkens eldste tid i middelalderen og i alle land med europeisk heraldikk. Skjoldborden kan være i alle heraldikkens farger (tinkturer) og den kan være formet med rette kanter eller med de heraldiske snittene. En skjoldbord kan være bare en farge eller ha en eller flere småfigurer plassert inne i borden.
Gibraltars riksvåpen har en gull skjoldbord. Et spesielt tilfelle av skjoldbord er landskapsvåpenet til Holstein med et såkalt «nesleblad» som opprinnelig var en skjoldbord dannet av ulvetannsnitt. En rettskåret skjoldbord uten figurer, er det i avdelingsmerket til Telemark bataljon fra nyere tid. Den norske stormannen Bjarne Erlingsson av Bjarkøyætten hadde i sitt segl fra 1306, en opprett griff innenfor en bred skjoldbord med 11 firbladete roser.
Bjarne Erlingssons skjold med griffen innenfor en «liljebord» finnes på et drikkehorn i Nationalmuseet, København. En «liljebord» er en smal stripe, ofte kalt «streng», som går langs skjoldkanten, noe innenfor kanten, og med flere liljer plassert på borden slik at borden går gjennom liljene. Tre sverd innenfor en liljebord finnes i Vangs kommunevåpen, fra 1987, og det har figurene hentet fra våpenet til Sigvat på Leirhol i Valdres på 1300-tallet. En variant av liljebord finnes i Skottlands riksvåpen og figuren liljebord er mest brukt i Skottland. Varianten er en «dobbeltbord» som består av av to smale striper, mens liljene har toppene vendt vekselvis utover og innover («a double tressure flory-counter-flory»), slik som i skjoldet til Audun Hugleiksson.
Det opprinnelig engelske slektsvåpenet Aall, har en blå skjoldbord med vekselvis 8 gull liljer og 8 gull løver. I mange engelske slektsvåpen finnes skjoldbord med figurer, såvel heroldsfigurer (f.eks. Beaufort) som alminnelige figurer. I noen skotske person- og slektsvåpen er en skjoldbord brukt som brisyre for å betegne yngre barn eller slektsgrener.
«Skjoldrand» eller bare «rand» brukes til dels om en skjoldbord som ikke er så bred, og ofte når det ikke er figurer inne i skjoldborden. Eksempler er i beskrivelser (blasoneringer) av de norske slektsvåpnene Anker og Kierulf.
Noe annet enn skjoldborden er den skjoldkanten som ofte ble brukt på 1800-tallet i våpenskjold. Skjoldkanten går også langs skjoldets sidekanter, og den kan være smalere enn skjoldborden. I noen av disse skjoldkantene ses runde figurer som er ment å vise naglehoder for å feste kanten til skjoldet. Vanligvis har slike skjoldkanter ikke noen spesiell heraldisk betydning, men anses som et rent dekorativt innslag. Også skjoldkanten kan være i de forskjellige heraldiske tinkturene, men normalt er den av gull.
Statistiker

En statistiker er en person som jobber innen faget statistikk. Statistiker er ingen beskyttet yrkestittel. Statistikere er ofte matematikere som har spesialisert seg innen faget statistikk. Statistikere arbeider blant annet innen medisin, forsikring og matematisk finans. En statistiker som jobber innen anvendt statistikk utfører en stor del av arbeidet ved hjelp av statistisk programvare på datamaskiner.
Hilaire Belloc

Bakgrunn

Han hadde fransk far og engelsk mor. Han vokste opp i Slindon i West Sussex. Hans feministiske mor, Elizabeth Rayner Parkes, var også forfatter og i slekt med kjemikeren Joseph Priestley. Faren Louis Belloc var advokat og sønn av kunstneren Jean-Hilaire Belloc. Faren tapte penger på børsen og døde da Hilaire Belloc var fem år gammel; moren tok ham og hans søster Marie til England.
Etter utdannelse ved John Henry Newmans Oratory School i Edgbaston i Birmingham vendte Belloc vendte tilbake til Frankrike for å gjøre militærtjeneste ettersom han var fransk borger. Han tjenestegjorde i artilleriet i et regiment nær Toul i 1891. Da han senere ble britisk borger, beholdt han samtidig sitt franske borgerskap.
Han studerte deretter historie ved Balliol College ved University of Oxford, og tok en meget god slutteksamen.

Politiker, journalist, forfatter

Hans forfatterskap tok til i 1890-årene. I årene 1906 til 1910 var han representant for det liberale parti i Underhuset. I denne perioden begynte han også å virke som journalist. På grunn av det som han opplevet som hykleri i politikken, trakk han seg tilbake fra det politiske liv. Han kritiserte den politiske gjøren og laden både i journalistikk og i bøker.
Sammen med Gilbert Keith Chesterton var Belloc talsmann for katolisismen og for den sosialpolitiske modell distributismen, og med dette en markant motstander av George Bernard Shaw og Herbert George Wells.
Han likte å promenere, og da han kurtiserte sin blivende hustru Elodie Hogan, som han traff i 1890, gikk han fra Midtvesten til hennes hjem i det nordlige California. De giftet seg i 1896. Han kjøpte land i Shipley i West Sussex. De fikk fem barn før hun døde av influensa i 1914. 
Sønnen Louis falt nær Cambrai i Frankrike da han tjenestegjorde i Royal Flying Corps under første verdenskrig. Hilaire Belloc fikk satt opp en minneplakett over ham i katedralen i Cambrai.
Belloc ble i 1941 rammet av slag, og kom seg aldri helt etter det. Han døde den 16. juli 1953 i Guildford i Surrey og ligger begravet i Shrine of Our Lady of Consolation i West Grinstead.
Tyske Kancelli

Tyske Kancelli var et regjeringskontor i Danmark-Norges administrasjon. Det ble opprettet i 1523, da kong Frederik I opprettholdt det gamle kanselli han hadde hatt som hertug, ved siden av det eldre danske kanselliet. Det fikk sitt navn av det at dets forvaltningsspråk var tysk, mens det gamle danske kanselliet senere ble kalt Danske Kancelli. På den ene siden var Tyske Kancelli den Danmark-Norges sentrale utenrikspolitiske myndighet, på den annen side var det også forvaltningsinstans for de landene som hørte innunder den danske kronen, men ikke til selve kongeriket Danmark, altså hertugdømmene. Denne siste avdelingen ble tradisjonelt kalt Tyske Kancellis Indenrigske Afdeling. I 1770 ble utenrikssakene utskilt i et eget departement.
I forbindelse med oppløsningen av Det tyske rike i 1806 skiftet kanselliet navn til Slesvig-Holstenske Kancelli, og etter Lauenborgs innlemmelse i det danske monarkiet i 1816 til Slesvig-Holsten-Lauenborgske Kancelli. Ved systemskiftet i 1849 ble kanselliet opphevet. Den innenrikspolitiske avdelingens oppgaver ble fra 1851/52 ivaretatt av ministeriene for Slesvig på den ene siden og Holsten og Lauenborg på den andre.
Dharmasvamin

Dharmasvamin (Chag Lo-tsa-ba Chos-rje-dpal, født 1197, død 1264) var en tibetansk buddhistmunk og pilegrim som reiste til India mellom 1234 og 1236. Hans biografi av Upasaka Chos-dar sørger for en øyevitneskildring av hendelsene i hans tid.
…synger Aage Samuelsen

...synger Aage Samuelsen er et musikkalbum arrangert og sunget inn av Jan Groth, utgitt på Master Music (MMD 941) i 1994. 
I CD-coveret sier Jan Groth at innspillingen har vært oppfyllelsen av en gammel drøm. Disse 12 sangene er blant de han husker best og som har betydd mye for ham, helt fra barndommen av. Dette er også en hyllest til Aage Samuelsen som etter hans mening er en stor sangskriver, som har vært en viktig inspirasjonskilde både for Groth og andre.
Norsk Grotteforbund

Norsk Grotteforbund (NGB) (983 664 423 i Enhetsregisteret) er en organisasjon som organiserer grottere. NGB har om lag 200 medlemmer. Leder er per september 2017 Are Mellem.
NGB gir ut tidsskriftet Norsk Grotteblad, som kommer ut ett par ganger i året. NGB organiserer også Norsk Grotteredningstjeneste, som er en særskilt redningstjeneste for å redde ut skadde fra grotter. NGB er opptatt av grottevern og er aktiv i den offentlige debatten om grotteturisme og inngrep i naturen som kan skade grotter.
Fylkesvei 5252

Fylkesveg 5252 går mellom Bakarvågen og Florvågøy i Askøy kommune. Veien er 1,4 km lang.
Frem til 2019 hadde veien betegnelsen Fv215.
Svarthinne

Svarthinne er en tynn hinne som dekker bukhulen hos noen arter av fisk.
Den består i stor grad av proteiner, særlig kollagen. Glysin og arginin utgjør store deler av aminosyrene. Den varierer i farge fra nesten svart til nesten hvit. Svarthinnen er vanligvis tykk og sleip, og skal beskytte mot bakterier. Den skal trolig hindre lys fra luminiserende byttedyr å slippe ut gjennom bukveggen.
Hos torsk sitter svarthinnen innenfor hvithinnen som igjen sitter innenfor bukhinnen, og har en tykkelse på 0,02 til 0,07 mm. Når fisken blir foredlet er det i noen tilfeller ønskelig å fjerne svarthinnen.
Ichnestoma

Utseende

Middelsstore (ca. 20 millimeter), brede gullbasser uten metalliske farger. Oversiden er tynt kledt med fine hår. Grunnfargen er svart eller brunsvart, dekkvingene er ofte brungule, eller har hvite kanter. Hannen har et kort fremspring av ulik form på hodet.

Levevis

Artene lever på og nær fjelltopper. De voksne billene (ofte bare hannene) flyr etter regnskyll. De voksne billene har reduserte munndeler, tar ikke næring til seg og lever ganske kort. Slekten har trolig et lignende levevis som hjortebille-slekten Colophon, som lever i de samme områdene.

Utbredelse

Slekten er utbredt i det sørlige Afrika.
Ammoxenidae

Utseende

Nokså små, tilsynelatende hårløse edderkopper. Forkroppen er forholdsvis liten, beina ganske tynne. Bakkroppen er stor og rund med svarte og lyse lengdestriper.

Levevis

Disse edderkoppene finnes helst på tørre, gjerne sandete steder, for eksempel savanne. Slektene Ammoxenus og Rastellus ser ut til å ha spesialisert seg på å jakte på termitter, og finnes i nærheten av disses tuer, særlig i haugene med oppkastet jord som ligger rundt termittenes tueåpninger. Termittenes aktivitet over bakken er svært ujevn, og når det er mange termitter kan edderkoppen lagre drepte termitter i en silkesekk for å spise dem senere. Blir de forstyrret, stuper disse edderkoppene inn i sanden, de kan grave seg ned svært raskt. Chelicerene er spesielt utformet for graving. Hunnene spinner en koppformet kokong av silke til eggene, denne graves ned.

Utbredelse

Familien er en sørlig gruppe som er kjent fra det sørlige Afrika og Australia, med to slekter i hvert område.
Fylkesvei 4624

Fylkesvei 4624 går mellom Talgje fergekai og Talgje gamle kai i Finnøy kommune. Veien er 3,7 km lang.
Frem til 2019 hadde veien betegnelsen fylkesvei 606.
Fiolett rosemåler

Utseende

En middelsstor (vingespenn 25 – 30 mm), slank måler. Forvingen er grå-beige med en svak, fiolett glans. De har to, skarpt avgrensede, brune til grå tverrbånd nær roten, og en firkantet, brun flekk ved forkanten litt utenfor midten. Bak denne flekken er det en S-formet, svart flekk. Denne arten har ikke noe tverrbånd rundt midten av vingen. Bakvingen er silkeaktig gråhvit. Larven er lang og slank, naken bortsett fra noen korte børster. Den er grønngul med skarpt rosa tegninger, disse former vanligvis tverrbånd på de bakerste delene av kroppen, på forkroppen (thorax) er de sammengrodd på ryggsiden og danner en bred, rosa ryggstripe.

Levevis

Arten lever i hager, parker og på buskmark. Larvene lever på blader og blomster på arter i roseslekta, særlig steinnype (Rosa canina). De voksne målerne flyr om natten i april – mai.

Utbredelse

Arten forekommer over hele Europa unntatt de aller nordligste delene og den sørligste delen av Balkan, også i Nord-Afrika og det nordlige Asia. I Norge er den funnet nord til Nord-Trøndelag, men den er sjelden tallrik.
Danmarks Adels Aarbog

Danmarks Adels Aarbog (DAA) er utkommet siden 1884, og utgis av den private Dansk Adels Forening. Boken inneholder omfattende slektsoversikter over ca. 725 danske adelsslekter og norske slekter adlet av de dansk-norske unionskongene. Foruten stamtavlene inneholder hvert bind oversikter over nålevende medlemmer av ca. 200 gjenværende adelsslekter, såkalte «presenslister». I boken er også tatt med nålevende personer i noen norske slekter som stammer fra personer adlet av unionskongene. Boken anser disse for å være adelige i Danmark, uansett om de adelige særrettigheter ble opphevd i Norge ved lov av 1821. De adelige særrettigheter er for øvrig opphevd også i Danmark.
Flere av stamtavlene over norske slekter i de eldre utgavene av årboken, har ved senere kritisk slektsforskning vist seg å ikke være holdbare. Nyere stamtavler er mer pålitelige.
Bokens slektsoppstillinger følger prinsippet om avstamming gjennom mannslinjer, det såkalte «agnatiske» prinsipp. Den tar ikke med etterkommere i kvinnelinjer fra adlete personer, og den anser en slekt for «utdødd» hvis den bare har etterkommere gjennom kvinneledd. Boken tar heller ikke med personer som er adoptert av adelige.
Boken har ikke med de såkalt «rangadelige» slektene, det vil si slekter som stammer fra personer som fikk arvelig adelskap fordi de hadde en høy rangplassering i eneveldets embetsverk.
Den første utgivelse i 1884 stod Anders Thiset og H. R. Hiort-Lorenzen for.
Hvert bind har et oppdatert register over de slektene det er stamtavler for. Registeret ble revidert i årgangen 2012-14. De fleste bind har et avsnitt med nye rettelser og tilføyelser til tidligere stamtavler.
Sedandagen

Sedandagen var en minnedag som ble feiret årlig den 2. september i det tyske keiserrike (1871–1918) til minne om den avgjørende seieren over Napoleon III i slaget ved Sedan under den fransk-prøyssiske krig, der den franske keiseren kom i prøyssisk fangenskap.

Ønsket om en tysk nasjonaldag

Etter den tyske riksgrunnleggelsen i Versailles i 1871 var det mange som ønsket en felles nasjonaldag i riket, og det var nærliggende å velge datoen for riksgrunnleggelsen i Versailles, 18. januar.
Allerede våren 1871 rettet en rekke prominente personer fra protestantisk-kirkelige og liberale kretser en henvendelse til keiseren, men en bønn om at han skulle bestemme en dag som kunne feires til minne om riksgrunnleggelsen. Keiseren avviste imidlertid å fastsette 18. januar som tysk nasjonaldag, fordi 18. januar også var datoen for den første prøyssiske kongekroningen i 1701 i Königsberg, og dette skulle ikke komme i skyggen av en tysk nasjonaldag.
Mange håpet at minnet om begivenhetene i 1871 ville holdes levende gjennom spontan feiring i befolkningen, slik det var tilfelle med feiringen av folkeslaget ved Leipzig.
I juni 1872 gjorde den westfalske presten Friedrich Wilhelm Bodelschwingh et nytt forsøk på å få innført en nasjonaldag, og foreslo 2. september, dagen for Napoleon IIIs nederlag, som var så nært forbundet med grunnleggelsen av keiserriket.
Frem mot 1873 ble det uoffisielt feiret både 18. januar til minne om riksgrunnleggelsen, 10. mai til minne om freden i Frankfurt og 2. september til minne om seieren i Sedan. Fra 1873 bestemte det prøyssiske kulturministeriet at Sedandagen skulle markeres på prøyssiske skoler og universiteter, og dagen fikk etterhvert karakter av offisiell minnedag for samlingskrigen.
Beijings universitet for kinesisk medisin

Beijings universitet for kinesisk medisin (kinesisk: 北京中医药大学, pinyin: Běijīng Zhōngyī Yào Dàxué , engelsk: Beijing University of Chinese Medicine) er et universitet i bydistriktet Chaoyang i Beijing i Folkerepublikken Kina. Det ble grunnlagt i 1956. I september 2000 ble Beijings høyskole for akupunktur-moxibustsjon og ortopedikk-traumatologi slått sammen med Beijings universitet for kinesisk medisin.
Det undervises både på kinesisk og på engelsk.
Universitetet er del av prosjekt 211; det kinesiske undervisningsdepartements plan fra 1995 for utvikling av et hundretall av landets universiteter til særlig fremstående eliteinstitusjoner. Derav prosjektets navn: 21 for det 21. århundre, 1 som forkortelse for hundre universiteter.
Terrorangrepet i Parachinar 16. februar 2008

Bakgrunn

Den lange rekke med selvmordsaksjoner i Pakistan startet etter at politi og soldater stormet Den røde moské i Islamabad i juli 2007, noe som førte til at over hundre islamittiske studenter ble drept i kampene.
Militante grupper har de siste årene vært ansvarlig for flere voldelige aksjoner mot både politivesenet og hæren, som har slått hardt ned på militante i de nordvestlige provinsene i Pakistan.

Angrepet

Angrepet var rettet mot en politisk samling av tilhengere til opposisjonspartiet Pakistan Peoples Party. Øyenvitner fortalte at bomben ble detonert da partiets valgarbeidere var på vei inn på kontoret igjen etter en valgkampmønstring. Terrorangrepet skjedde 2 dager før parlamentsvalget i Pakistan ble avholdt 18. februar. Angrepet var rettet mot mennesker som stod og ventet på mat utenfor Riaz Shahs hus.

Skader

47 ble drept og 150 såret i angrepet.

Ansvar

Ingen tok på seg ansvaret for angrepet.